Hygieniaosaamistodistus

Hygieniaosaamistodistus, tunnetummalta nimeltään hygieniapassi, on todistus henkilön hygieniaosaamisesta. Elintarvikehygieenisestä osaamisesta säädetään sekä kansallisessa elintarvikelaissa (297/2021) että Euroopan union yleisessä elintarvikehygienia-asetuksessa (852/2004/EY). Toimiminen työssä, jossa käsitellään pakkaamattomia helposti pilaantuvia elintarvikkeita, edellyttää hygieniapassia. Hygieniapassin voi saada suorittamalla hygieniapassitestin. Kokeita järjestävät vain Ruokaviraston hyväksymät, itsenäisesti toimivat hygieniapassitestaajat. Ruokavirasto ei järjestä testejä eikä koulutusta testeihin, eikä myönnä hygieniapasseja. Hygieniapassi on voimassa toistaiseksi, eli kunnes mahdollisesti lainsäädäntö muuttaa sen.
Hygieniapassi käytännössä.
Hygieniapassin tarkoitus on lisätä yleisen hygieniasairauksien jäljittävyyttä sekä varmistaa elintarviketeollisuudessa työskentelevien ihmisten perustiedot hygieniasta. Tällä pyritään vähentämään hygienian puutteesta, vääristä työskentelytavoista ja menetelmistä aiheutuvia tartuntatauteja. 
Työnantaja on vastuussa siitä, että hygieniapassi on kaikilla niillä työntekijöillä, joilta se vaaditaan. Hygieniapassi tulee viimeistään hankkia kolmen kuukauden kuluessa työn aloittamisesta. Tähän kolmeen kuukauteen lasketaan takautuvasti myös aiemmat sellaiset työpaikat, joissa hygieniapassia on edellytetty, esimerkiksi kesätyöt. 
Hygieniapassi myönnetään 10.6.2024 lähtien henkilön koko nimellä ja suomalaisella henkilötunnuksella. Mikäli henkilötunnusta ei ole, passi kirjoitetaan koko nimellä ja syntymäajan perusteella. Sama käytäntö koskee myös aiemmin suoritettujen hygieniapassien uusintatilauksia.
Valvonta.
Hygieniapassiin liittyvä viranomaisvalvonta on osa laajempaa elintarvikevalvontaa, jonka tarkoituksena on varmistaa, että elintarvikehuoneistot noudattavat voimassa olevia elintarvikesäädöksiä ja hygieniavaatimuksia. Valvonnasta vastaavat pääasiassa kuntien terveysviranomaiset, erityisesti terveystarkastajat, joiden tehtävänä on suorittaa tarkastuksia elintarvikehuoneistoissa.
Elintarvikehuoneistojen tarkastuksia tehdään sekä uusien toimipaikkojen perustamisen yhteydessä että silloin, kun olemassa olevissa toimipaikoissa tapahtuu olennaisia muutoksia. Lisäksi terveystarkastajat suorittavat säännöllisiä, usein ennalta ilmoittamattomia tarkastuksia, joilla varmistetaan toiminnan jatkuva lainmukaisuus ja elintarviketurvallisuus.
Terveystarkastajat tarkastavat elintarvikehuoneistoja Oiva-raportin mukaisesti. Yksi Oivassa arvioitavista osa-alueista on henkilökunnan hygieniaosaamisen todentaminen. Tämä tarkoittaa sitä, että elintarvikealan toimijan on täytettävä tietyt vaatimukset henkilökunnan hygieniaosaamisesta:
Valvontaviranomainen voi tarkastuskäynnin yhteydessä pyytää työntekijää esittämään hygieniapassin sekä henkilöllisyystodistuksen varmistaakseen, että hygieniapassi todella kuuluu kyseiselle työntekijälle.
Hygieniapassitesti.
Hygieniapassin voi saada hyväksytysti läpäisemällä hygieniapassitestin. Testissä esitetään 40 sanallista väittämää, joista vähintään 34 on vastattava oikein. Vääristä vastauksista ei saa miinuspisteitä, joten kuudella väärällä vastauksella läpäisee vielä testin. Kaikki testiväittämät ovat Ruokaviraston laatimia, ja jokainen testi muodostetaan satunnaisesti yli tuhannen väittämän tietokannasta.
Testi suoritetaan kirjallisesti kuulakärkikynällä hygieniapassitestaajan valvomassa tilassa. Testiä ei ole mahdollista tehdä sähköisesti, etänä, kotirauhan piiriin kuuluvissa tiloissa tai ulkomailla. Suorittaminen tapahtuu itsenäisesti, ja testin kesto on 45 minuuttia. Testitilaisuudesta saa poistua aikaisintaan 20 minuutin kuluttua kokeen alkamisesta. Testiin osallistuvan on esitettävä alkuperäinen, kuvallinen, virallinen ja voimassa oleva henkilötodistus. Henkilöllisyys tarkistetaan testilomakkeen palautuksen yhteydessä.
Osaamistestaajan velvollisuus on varmistaa, että jokainen testin suorittaja saa mahdollisuuden rauhalliseen ja itsenäiseen vastaamiseen. Testiajan loputtua osaamistestaaja kerää testilomakkeet tarkastettavaksi ja arkistoitavaksi sekä käy läpi oikeat vastaukset.
Kaikilla hygieniapassitestaajilla on mahdollisuus järjestää normaaleja hygieniapassitestejä, eli hygieniapassitestejä kielillä suomi, englanti ja ruotsi, ja myös niin sanottuja erityistilannetestejä. Tyypillisiä erityistilannetestejä ovat esimerkiksi käännetyt kirjalliset testit ja eri kielille tulkatut testit. Erityistilannetestejä varten osaamistestaajien on tehtävä Ruokavirastoon ilmoitus vähintään 7 päivää ennen aiottua testiajankohtaa. Erityistilannetestien järjestämistä varten osaamistestaajan on selvitettävä ilmoituksessaan kuinka hän huolehtii siitä, että testi suoritetaan ja arvioidaan Ruokaviraston kriteerien mukaan. Tarkemmat ohjeet erityistilannetestien järjestämiseen saa kysymyspankista.
Osaamistestiin osallistuvalla on oikeus valittaa testaajan toimintaan, testitilanteeseen tai testin tarkastamiseen liittyvistä epäkohdista Ruokavirastoon. Valitus on toimitettava Ruokavirastoon 30 vuorokauden kuluessa testitilanteesta tai testituloksen saamisesta.